EU ने भारत के कपड़े-परिधानों पर प्रतिबंध लगाया  
सरकार ने कहा कि यूरोपीय संघ भारत के कपड़ा और परिधानों के निर्यात पर लेबल लगाने और   प्रमाणीकरण जैसी गैर-व्यापार बाधायें खड़ी कर रहा है।
सरकार ने बुधवार को कहा कि यूरोपीय संघ भारत के कपड़ा और परिधानों के निर्यात पर लेबल लगाने और प्रमाणीकरण जैसी गैर-व्यापार बाधाएं खड़ी कर रहा है।  वाणिज्य एवं उद्योग राज्यमंत्री ज्योतिरादित्य सिंधिया ने राज्यसभा को एक लिखित उत्तर में बताया कि यूरोपीय संघ भारत के कपड़ा एवं परिधानों के निर्यात के खिलाफ लेबल लगाने, प्रमाणीकरण जैसे गैर-शुल्क उपायों के जरिए बाधायें खड़ी कर रहा है।  उनसे पूछा गया था कि क्या यूरोपीय संघ भारत से निर्यात होने वाले परिधान निर्यात के खिलाफ बाधायें खड़ी कर रहा है। उन्होंने कहा कि भारतीय निर्यात को विशेषकर यूरोप में बाजार पहुंच में कोई दिक्कत नही आने देना सुनिश्चित करने के लिए वाणिज्य एवं कपड़ा मंत्रालय संरक्षात्मक बाधाओं :प्रोटेक्टिव बैरियर: का मुद्दा व्यापार मामलों की भारत-यूरोपीय संघ उप समिति के समक्ष उठाता रहा है।